
	Μνήμῃ
Μεγάλου Ευεργέτου

Γεωργίου Σ. Φραγκούδη

στο Σπίτι της Κύπρου
	[image: image1.png]





Το 2019 συμπληρώνονται 150 χρόνια από τη γέννηση και 80 χρόνια από τον θάνατο ενός μεγάλου Έλληνα της Κύπρου, που με τη δύναμη του οράματός του και την πολυδιάστατη δράση του κατέλιπε σημαντική κοινωνική προσφορά στην πατρίδα και την παιδεία. 

Τιμώντας το έργο, την προσφορά και τη μνήμη του, λίγο πριν από την εμβληματική αυτή διπλή επέτειο, πραγματοποιήθηκε τη Δευτέρα 19 Μαρτίου 2018, στο Σπίτι της Κύπρου στην Αθήνα, παρουσία του Πρέσβη της Κυπριακής Δημοκρατίας κ. Κυριάκου Κενεβέζου, η εκδήλωση Μνήμῃ Μεγάλου Ευεργέτου Γεωργίου Σ. Φραγκούδη.
Όπως, χαρακτηριστικά, επεσήμανε, προλογίζοντας την εκδήλωση η Μορφωτικός Σύμβουλος κ. Μαρία Παναγίδου, ο Γεώργιος Φραγκούδης ανήκει, ασφαλώς, σε εκείνες τις σπάνιες, πληθωρικές και χαρισματικές προσωπικότητες, το έργο των οποίων είναι τόσο πολυσήμαντο ώστε να καθίσταται εξαιρετικά δύσκολο να τις περιορίσεις σε κατηγοριοποιήσεις. Γόνος σημαντικής ιστορικής οικογένειας της Κύπρου, πολιτικός επιστήμων, νομικός, δημοσιογράφος, εκδότης, δημοσιονόμος, φυσιολάτρης, ερευνητής, εκπαιδευτικός, συγγραφέας, αγωνιστής και ενεργός πολίτης, ο Γεώργιος Φραγκούδης είναι ίσως περισσότερο γνωστός ως ο μεγάλος Κύπριος ευεργέτης που αφιέρωσε μεγάλο μέρος του χρόνου, της σκέψης και της περιουσίας του για την ίδρυση της Παντείου Σχολής, που εξελίχθηκε στο Πάντειο Πανεπιστήμιο Κοινωνικών και Πολιτικών Επιστημών, αλλά η συνολική προσφορά του υπήρξε πραγματικά πολυδιάστατη και πολυσήμαντη.
Μερικά από τα προσωπικά του ακούσματα και τις οικογενειακές αναμνήσεις από τον Γεώργιο Σ. Φραγκούδη, κατέθεσε σε σύντομη παρέμβασή του ο τέως Γενικός Διευθυντής του Υπουργείου Εξωτερικών της Κυπριακής Δημοκρατίας ,Πρέσβυς κ. Αλέξανδρος Ζήνων, ως εξ αγχιστείας συγγενής του μεγάλου διανοητή και ευεργέτη
Για τον βίο, το έργο και τη μεγάλη προσφορά του μίλησαν, εκτενώς, ο συνονόματος εγγονός του τιμωμένου, εκδότης κ. Γεώργιος Φραγκούδης, με θέμα Περί της οικογενείας του Γεωργίου Σ. Φραγκούδη, η Πρύτανις του Παντείου Πανεπιστημίου Κοινωνικών και Πολιτικών Επιστημών κ. Ισμήνη Κριάρη, με θέμα Η ίδρυση της Ανωτάτης Σχολής Πολιτικών Επιστημών, ο Πρέσβης ε.τ. κ. Περικλής Νεάρχου, με θέμα Γεώργιος Σ. Φραγκούδης. Ένας εξαιρετικός σύγχρονος διανοητής και αγωνιστής του Ελληνισμού, και ο Ομότιμος Καθηγητής Παντείου Πανεπιστημίου Κοινωνικών και Πολιτικών Επιστημών κ. Κλεομένης Κουτσούκης, με θέμα Γεώργιος Σ. Φραγκούδης, ο ριζοσπάστης πρωτοπόρος του αστικού εκσυγχρονισμού στη χώρα μας.

Την εκδήλωση συντόνισε ο Επίκουρος Καθηγητής Εθνικού και Καποδιστριακού Πανεπιστημίου Αθηνών κ. Κυριακός Νικολάου Πατραγάς.

